**Проект**

**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**Д О К Л А Д**

**ОТ**

**ТОМИСЛАВ ДОНЧЕВ**

**ЗАМЕСТНИК МИНИСТЪР – ПРЕДСЕДАТЕЛ**

**И**

**ПЕТЯ АВРАМОВА**

**МИНИСТЪР НА РЕГИОНАЛНОТО РАЗВИТИЕ И БЛАГОУСТРОЙСТВОТО**

**Относно:**  *Проект на Решение на Министерския съвет за одобряване на Закон за изменение и допълнение на Закона за пътищата*

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация внасяме за разглеждане проект на Решение на Министерския съвет за одобряване на проект на Закон за изменение и допълнение на Закона за пътищата (ЗИД на ЗП).

С Решение № 16 от 17.01.2019 г. Министерският съвет (МС) на Република България одобри мерки за ограничаване на пътнотранспортния травматизъм до 2020 г., които да бъдат осъществени от органи на изпълнителната власт с правомощия в областта на безопасността на движението по пътищата. Предвид важната роля на състоянието на пътната инфраструктура за опазване на живота и здравето на участниците в движението по пътищата, в т. 3.7. от Решение № 16 на МС от 17.01.2019 г. (РМС № 16/2019 г.) е предвидено да се предприемат действия по изменение и допълнение на ЗП, с които да се разшири приложното поле на процедурата одит за пътна безопасност. В допълнение, РМС № 16/2019 г. предвижда да се засили ролята на одитора по пътна безопасност, като се регламентира задължително участие на одитор при извършването на целенасочените инспекции за безопасност на пътища, включени в обхвата на директивата.

Предложените в Решение № 16 на МС от 17.01.2019 г. мерки са част от общоевропейската тенденция по разширяване на приложното поле на процедурите по управление на безопасността на пътната мрежа и по отношение на пътища извън трансевропейската пътна мрежа. На 17 май 2018 г. Европейската комисия представи на Европейския парламент и на Съвета предложение за изменение на Директива 2008/96/ЕО на Европейския парламент и на Съвета от 19 ноември 2008 година относно управлението на безопасността на пътните инфраструктури. Предлаганите от Комисията изменения са във връзка с извършена последваща оценка на действащата Директива 2008/96/ЕО, резултатите от която са публикувани през 2015 г. Важно заключение от последващата оценка на действието на Директива 2008/96/ЕО е, че приложното й поле следва да бъде разширено. В тази връзка, приетата през 2019 г. Директива (ЕС) 2019/1936 на Европейския парламент и на Съвета от 23 октомври 2019 г. за изменение на Директива 2008/96/ЕО относно управление на безопасността на пътната инфраструктура (Директива (ЕС) 2019/1936) предвижда процедурите по управление на безопасността на пътната инфраструктура да се прилагат както за пътищата, част от трансевропейската пътна мрежа, така и за автомагистралите, първокласните пътища в държавите-членки и за пътищата, завършени с финансиране от ЕС.

С Директива (ЕС) 2019/1936 се увеличава и броят на прилаганите в държавите-членки на ЕС процедури за управление на безопасността на пътната инфраструктура. Директивата урежда пет вида процедури: оценка на въздействието върху пътната безопасност, одити за пътна безопасност, цялостни и периодични инспекции за пътна безопасност и цялостни оценки на безопасността на пътната мрежа. Ключов момент от Директива (ЕС) 2019/1936 е въвеждането на нов вид процедура - цялостна оценка на безопасността на пътната мрежа, целяща периодично оценяване на безопасността на пътната инфраструктура. Държавите-членки трябва да гарантират, че констатациите от цялостните оценки на безопасността на пътната мрежа водят до последващи действия – или целенасочени инспекции за пътна безопасност, или преки коригиращи действия.

Целта на проекта на ЗИД на ЗП е въвеждане в националното законодателство на разпоредбите на Директива (ЕС) 2019/1936, чрез:

- разширяване на приложното поле на прилагането на процедурите за управление на безопасността на пътната мрежа, в съответствие с предвиденото в Директива (ЕС) 2019/1936;

- уреждане на нов вид процедури - цялостна оценка на безопасността на пътната мрежа, чрез която се извършва периодично оценяване на състоянието на пътната инфраструктура и на нейната безопасност и целенасочени инспекции по пътна безопасност;

- въвеждане на нормативно установено задължение за предприемане на последващи действия в резултат от проведени процедури за цялостна оценка на безопасността на пътната мрежа, изразяващи се в планирането и извършването на целенасочени инспекции за пътна безопасност или в предприемането на преки коригиращи действия;

В допълнение, законопроектът цели засилване на ролята на одитора по пътна безопасност и въвеждането на систематична уредба в закона на правомощията на Държавна агенция „Безопасност на движението по пътищата“, включително по отношение на процедурите за управление на безопасността на пътната инфраструктура.

Законопроектът се внася за приемане от Министерския съвет и в изпълнение на Решение № 776 от 19.12.2019 г., с което Министерският съвет приема План за действие с мерки за подобряване на безопасността на движението по пътищата за 2020 г. Към Тематично направление 1 „Регулационна рамка“, т. 1. „Усъвършенстване на законодателството в областта на безопасността на движението по пътищата“ са предвидени мерки 1.1. и 1.4. относно транспонирането на Директива (ЕС) 2019/1936 и създаването на правна уредба в закона на правомощията на Държавна агенция „Безопасност на движението по пътищата“.

С проекта на ЗИД на Закона за пътищата се предвижда :

1. Разширяване на приложното поле на процедурите за безопасност на пътната инфраструктура;

Директива (ЕС) 2019/1936 предвижда процедурите по управление на безопасността на пътната инфраструктура да се прилагат както за пътищата от трансевропейската пътна мрежа, така и за автомагистралите, първокласните пътища в държавите-членки по смисъла на директивата и за пътищата, завършени с финансиране от Европейския съюз. Предвид разширеното приложно поле на нормативния акт, и обстоятелството, че от бюджета на ЕС са били предоставени значителни финансови средства за изграждане и реконструкция на пътища, законопроектът предвижда процедурите за управление на безопасността да се прилагат за републиканска пътна мрежа и за общински пътища в страната. Същевременно, в съответствие с предвиденото в Директива (ЕС) 2019/1936, законопроектът урежда правна възможност от обхвата на процедурите за цялостна оценка на безопасността на пътната мрежа да бъдат изключвани първокласни, второкласни, третокласни или общински пътища, които не са завършени с финансиране от ЕС, не са част от трансевропейската пътна мрежа и са с нисък риск за безопасността на движението, въз основа на надлежно обосновани причини, свързани с интензивността на движението и статистическите данни за произшествията.

2. Създаване на уредба на нови видове процедури за безопасност на пътната мрежа, съгласно Директива (ЕС) 2019/1936;

Към момента липсва необходимата правна регулация на дейностите във връзка с прилагане на европейското законодателство и извършване управлението на безопасността на пътната инфраструктура, в която да се включва задължително провеждането на следните процедури: оценка на въздействието върху пътната безопасност, одит за пътна безопасност, цялостна оценка на безопасността на пътната мрежа, целенасочени и периодични инспекции за безопасност. Със законопроекта се регламентира извършването на процедури за цялостна оценка на безопасността на пътната мрежа, на целенасочени и на периодични инспекции за пътна безопасност. Създава се правна делегация за приемането на наредба на МС, с която да бъдат регулирани обхватът, съдържанието, условията и редът за извършване на процедурите за управление на безопасността на пътната инфраструктура. Определят се органите, отговорни за провеждането на различните видове новоуредени процедури – Държавна агенция „Безопасност на движението по пътищата“, която е отговорна за провеждането на цялостна оценка на безопасността на републиканските пътища и администрациите, управляващи пътя – отговарящи за провеждането на цялостни и периодични инспекции за пътна безопасност.

3. Създаване на уредба относно вписването на лица в регистър на одиторите по пътна безопасност;

Действащият Закон за пътищата урежда изискванията за извършване на дейностите от одиторите по пътна безопасност. Въвеждането на регистрационен режим, който да създава възможност за проследяване на качеството на изпълнение на вменените на одиторите задължения, както и за спазването на изискванията за придобиване на квалификация „одитор по пътна безопасност“, би довел до цялостно повишаване на качеството на извършваните одити по пътна безопасност. По тази причина се предлага да се създаде единен регистър за вписване на одиторите по пътна безопасност и механизъм извършената регистрация да може да бъде прекратена, включително при повторно неизпълнение на задължения на лицата, произтичащи от действащата нормативна уредба.

Одитът по пътна безопасност има за цел намаляване на вероятността за възникване на пътнотранспортни произшествия чрез идентифициране на потенциално опасни пътни участъци и проектни характеристики и предписване на мерки за тяхното отстраняване. Той представлява общественозначима дейност, което обуславя и въвеждането на регистрационен режим на всички физически лица, които желаят да извършват дейности по одити по пътна безопасност.

4. Създаване на електронна платформа за публикуване на информация от постъпили сигнали на участници в движението;

Съгласно член 6д „Доброволно публикуване на информация“ от Директива (ЕС) 2019/1936, държавите-членки на ЕС са длъжни да създадат национална система за доброволно публикуване на информация, достъпна онлайн за всички ползватели на пътя, за да се улесни събирането на данни за събития, предавани от ползвателите на пътя и от превозните средства, както и всяка друга свързана с безопасността информация, която се възприема от съответното публикуващо лице като действителен или потенциален риск по отношение на безопасността на пътната инфраструктура. С оглед въвеждане на цитираната разпоредба в националното законодателство, законопроектът предвижда, че Националният координационен център за безопасно движение по пътищата, създаден с ПМС № 156 от 27 юни 2019 г., (обн. ДВ бр. 52 от 02.07.2019 г. ), посредством единна електронна платформа, ще осигурява достъп за подаване на сигнали и до информация за постъпили такива, свързани с установен риск за безопасността по отношение на пътната инфраструктура. Предвижда се достъпът до платформата да бъде свободен и неограничен. Ползването на платформата, включително административен достъп до информацията в нея, обработката, публикуването, архивирането и други технически въпроси се предвижда да бъдат уредени с правила, издадени от председателя на Държавната агенция „Безопасност на движението по пътищата“ и съгласувани с председателя на Управителния съвет на Агенция „Пътна инфраструктура“. В проекта на ЗИД се предвижда също администрациите, управляващи пътя, да публикуват в платформата информация за предприетите от тях мерки, във връзка с получените сигнали. Разпоредбата допринася за пълното транспониране на Директива (ЕС) 2019/1936.

5. Регламентиране на правомощията на Държавна агенция „Безопасност на движението по пътищата“ (ДАБДП) на съответното систематично място в закона;

С проекта на Закон за изменение и допълнение на Закона за пътищата се предлага извършването на цялостни оценки на безопасността на пътната мрежа да се възлага и/или изпълнява от ДАБДП, със съдействието на администрациите, управляващи пътя.

Държавна агенция „Безопасност на движението по пътищата“ е създадена с Постановление № 21 на МС от 01.02.2019 г. (ПМС № 21 от 01.02.2019 г.). Правомощията на държавния орган, съгласно чл. 3, ал. 1 от Устройствения правилник на агенцията, включват разработване и прилагане на нормативни и стратегически документи, свързани с провеждането на политиката; разработване и прилагане на стандарти, критерии и методически указания за повишаване безопасността на пътната инфраструктура, моторни превозни средства, подготовката на водачите и други области с цел намаляване на жертвите и пострадалите на пътя; разработване и изпълнение на проекти, както и системно наблюдение и анализ на изпълнението на тези проекти, с цел оценка на постигнатите резултати; събиране и системен анализ на данни и комплексна оценка на безопасността на движението по пътищата и подобряване на взаимодействието с гражданското общество, бизнеса и академичните среди и активното им участие в провеждането на политиката.

С оглед на изложеното и в изпълнение на § 9, ал. 1, т. 1 от ПМС № 21 от 01.02.2019 г., с цел оптимизиране на функциите и задачите на Държавна агенция „Безопасност на движението по пътищата“, е необходимо нормативно регламентиране на нейните правомощия. ДАБДП е създадена като второстепенен разпоредител с бюджет към администрацията на МС, като впоследствие, с оглед изясняване на необходимите правомощия за изпълнение на нейните цели и задачи същите следва да бъдат доразвити и изведени в Закона за движението по пътищата, с оглед хоризонталния характер на политиката и високата обществена значимост на този кръг обществени отношения.

В допълнение, със законопроекта се въвежда и легална дефиниция на понятието „безопасност на движението по пътищата“, каквато до момента липсва.

Проектът на нормативен акт, заедно с мотивите за приемането му, предварителната частична оценка на въздействието и становището на дирекция „Модернизация на администрацията“ са публикувани на интернет страниците на Държавна агенция „Безопасност на движението по пътищата“ и Министерството на регионалното развитие и благоустройството и на Портала за обществени консултации, съгласно изискванията на разпоредбите на чл. 26 от Закона за нормативните актове и чл. 85 от Устройствения правилник на Министерския съвет и на неговата администрация. Направените бележки и предложения са отразени съгласно приложената към доклада справка.

Преписката е оформена съгласно изискванията на чл. 35 от Устройствения правилник на Министерския съвет и на неговата администрация.

Проектът на закон е съгласуван в съответствие с разпоредбите на чл. 32 от Устройствения правилник на Министерския съвет и на неговата администрация. Получените становища заедно със справка за приетите и неприетите бележки, са приложени към настоящия доклад.

Предложеният проект на ЗИД на ЗП води до въздействие върху държавния бюджет, поради което е приложена финансова обосновка по Приложение № 2.1 към чл. 35, ал. 1, т. 4, буква "а" от Устройствения правилник на Министерския съвет и на неговата администрация.

Проектът на акт съдържа разпоредби, транспониращи акт на ЕС, поради което е приложена справка за съответствие с европейското право.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Във връзка с гореизложеното и на основание чл. 8, ал. 4, т. 1 от Устройствения правилник на Министерския съвет и на неговата администрация, предлагаме Министерският съвет да разгледа и приеме проект на Решение на Министерския съвет за одобряване на проект на Закон за изменение и допълнение на Закона за пътищата.

**Приложения:**

1. Проект на Решение на Министерския съвет;
2. Проект на Закон за изменение и допълнение на Закона за пътищата;
3. Финансова обосновка;
4. Оценка на въздействието на проекта на Закон за изменение и допълнение на Закона за пътищата;
5. Становище на дирекция „Модернизация на администрацията в АМС;
6. Проект на съобщение до средствата за масово осведомяване;
7. Получени становища и справка за отразяването им;
8. Таблица относно степента на транспониране на Директива (ЕС) 2019/1936 чрез проекта на Закон за изменение и допълнение на Закона за пътищата.

**С уважение,**

**ТОМИСЛАВ ДОНЧЕВ**

***заместник министър-председател***

**ПЕТЯ АВРАМОВА**

***министър на регионалното развитие и благоустройството***